Source: http://sporttim.ro/rugby/repetitie-demarata-cu-ezitari-descatusare-dupa-pauza-rcm-uvt-timisoara-csm-olimpia-bucuresti-25-9-6-6-si-3-0-la-eseuri
Timestamp: 2020-04-04 01:55:32+00:00

Document:
Repetiţie demarată cu ezitări, descătuşare după pauză: RCM UVT Timişoara - CSM Olimpia Bucureşti 25-9 (6-6) şi 3-0 la eseuri - sporttim.ro
Repetiţie demarată cu ezitări, descătuşare după pauză: RCM UVT Timişoara – CSM Olimpia Bucureşti 25-9 (6-6) şi 3-0 la eseuri
Publicat in august 23, 2014
Vara trecută au încheiat cu două eşecuri faza play-off, ceea ce nu i-a împiedicat apoi pe rugbyştii din Ronaţ să-şi păstreze titlul naţional în finala de la Bucureşti, aşa încât nu prea multe concluzii pot fi trase nici din nesiguranţa manifestată de campioni pe finele actualului 1-4, dar cert este că repetiţia pentru semifinala de peste două săptămâni, tot de pe “Dan Păltinişanu”, n-a prea avut darul să entuziasmeze: RCM UVT Timişoara – CSM Olimpia Bucureşti 25-9 (6-6).
Nu mulţi au fost nici cei care au ţinut să asiste din tribune, pe căldura serii de sâmbătă, la ultimul meci din play-off şi înaintea penultimului act împotriva învingătoarei dintre Farul şi ocupanta locului 5, baraj ce va avea loc weekendul viitor, dar asistenţa redusă şi-a avut explicaţia şi în lipsa unei mize anume a disputei de astăzi, mai ales pentru gazde, în condiţiile în care campionii nu mai puteau mişca de pe locul 2, fiind mai degrabă interesaţi să nu se accidenteze înaintea celor două examene din septembrie. Ceea ce s-ar putea să se fi întâmplat şi pe litoral, unde Farul a administrat de dimineaţă primul eşec stagional liderului CSM Ştiinţa Baia Mare, 27-12!
Mai interesaţi erau bucureştenii abia preluaţi din mers pe banca tehnică de Ovidiu Cîrcei, dat fiind că pe CSM Olimpia o aşteaptă weekendul viitor un baraj de accedere în semifinala de la Baia Mare, baraj cu ocupanta locului 6, ce va fi cunoscută mâine, după duelul final din play-out, U Cluj-Steaua.
Zdruncinaţi de demiterea sud-africanului Danie de Villiers după eşecul de sâmbăta trecută de la Baia Mare, galben-albaştrii nu şi-au găsit cadenţa în prima parte a celei de-a treia lor apariţii din acest an pe “Dan Păltinişanu”, fluiditatea circulaţiei balonului având vădit de suferit iar jocul defensiv nefiind cel mai compact, însă şi pe fondul replicii bucureştenilor, pe 4 în play-off, iar dacă n-ar fi fost ratările lui Dylan Taikato-Simpson, lovituri de pedeapsă irosite în minutele 4 şi 35, oaspeţii ar fi putut intra chiar în avantaj la vestiare: 6-6 la pauză.
Campionii n-au izbutit din nou un eseu în prima parte a jocului, doar pentru a doua oară în actuala stagiune dar ca şi la precedenta evoluţie acasă, când unica reuşită contra Farului a survenit abia la mijlocul jumătăţii secunde, iar istoria s-a repetat şi în meciul de la ora 18, în care favoriţii de pe locul 2 au exploatat însă prompt la reluare eliminările temporare din XV-le Olimpiei CSM.
Mai întâi Tooala a fost trimis pe margine, în minutul 47, iar căpitanul Stelian Burcea a finalizat pe centru o rară dar frumoasă şarjă galben-albastră, în minutul 51, preluând astfel conducerea pentru a treia oară, 11-6, cu transformarea lui Calafeteanu, care îi plasa pe timişoreni în avantaj şi în prima parte, în minutele 14 respectiv 31.
Apoi, şi Tabu a fost expediat în sinbin, dublă inferioritate pentru vizitatori, bănăţenii profitând imediat, în minutul 57, tot pe înaintare şi tot printr-un component al liniei a III-a, Dorin Lazăr, 18-6 şi 2-0 la eseuri, Calafeteanu ratând în premieră transformarea.
Devenise însă evident faptul că bucureştenii nu mai aveau puterea să revină şi să egaleze, cum o făceau în prima parte prin Taikato-Simpson, în minutul 26, respectiv Stătulescu, în cel de-al patrulea minut de prelungiri, 6-6, după ce amfitrionii erau surprinşi în ofsaid.
Mai mult, pe fondul înlocuirilor efectuate începând cu minutul 55 de noul “principal” interimar Grainger Heikell, şi proaspătul tătic Cătălin Fercu, fundaşul campionilor, a adăugat un eseu în minutul 66, transformat de Calafeteanu, 3-0 fără replică, echivalând cu primul meci din ultimele şase, de la deplasarea pierdută la Farul, în care timişorenilor nu le-a fost culcat balonul în propriul teren de ţintă.
Un triumf conturat prin eseurile unor internaţionali români şi o meritată a şaptea victorie la rând pe teren propriu, însă nu şi cea mai concludentă, dat fiind că în fragmentata primă parte oaspeţii au fost mai laborioşi în faza ofensivă, dar totuşi suficientă pentru a încheia pe alt ton faza play-off, căreia timişorenii îi puneau punct în 2013 cu un eşec, 18-19 cu Steaua, în Ronaţ.
Tot la părţi bune, chiar dacă Drenceanu, revenit după o accidentare, a zăcut pe gazon în prima parte, iar Morrison a încheiat disputa bandajat, campionii au evitat neplăcerile, staff-ul tehnic chiar menajându-l în premieră în 2014 pe principalul marcator de eseuri, compatriotul Shennan, o aripă cu 7 reuşite la activ, intrat în minutul 55 în locul lui Malupo, retitularizat după o accidentare la debut. Iar ca o altă îmbunătăţire, şi disciplina şi-a reintrat pe făgaşul normal, doar Kinikinilau fiind trimis pe margine abia în prelungiri, ca învăţăminte după cele 4 etape de suspendare încasate de Vasile Rus pentru cartonaşul roşu de la Baia Mare, “turnul de control” ajungând astfel mai aproape de antrenamentele cu juniorii decât de o nouă finală pe “Arcul de Triumf”…
Iar spectatorii au avut şi ei distracţia lor, un concurs de transformări la pauză, câştigat de un junior al clubului, David Pastor, de la categoria U14, dar abordat chiar şi de o reprezentantă a sexului frumos, Diana Haţeganu.
RCM UVT Timişoara – CSM Olimpia 25-9 (6-6)
3-0 Calafeteanu 14 / 3-3 Taikato-Simpson 26 / 6-3 Calafeteanu 31 / 6-6 Stătulescu 40 plus 4 / PAUZĂ: 6-6 / 11-6 eseu Burcea 51, transformat de Calafeteanu / 18-6 eseu Lazăr 57 / 18-9 Stătulescu 65 / 23-9 eseu Fercu 66, transformat de Calafeteanu: scor final, 25-9.
RCM UVT Timişoara: Ţăruş (69, Militaru), Saulo (69, Mariş), Căpăţînă, Popârlan, Drenceanu (60, Mahu), Morrison, Lazăr, Burcea, Calafeteanu (75, Dumitru), Rose, Malupo (55, Shennan), Kinikinilau, Umaga (75, Fonovai), Lemnaru, Fercu.
Acest articol a fost publicat în Rugby și etichetat cu Cătălin Fercu, Dorin Lazăr, Grainger Heikell, RCM Timişoara - CSM Bucureşti 25-9, rugby, sport, Stelian Burcea, Superliga 2014. Salvează legătura permanentă.

References: CSM 
 CSM 
 CSM 
 CSM 
 CSM 
 CSM 
 CSM